钦定古今图书集成/明伦汇编/官常典/第736卷 > 张昺 谢贵 彭二 程亨
## 钦定古今图书集成/明伦汇编/官常典/第736卷 > 张昺 谢贵 彭二 程亨

按《明外史》本传：“昺，泽州人，洪武中举人材，累官工部
右侍郎。谢贵者，不知所自起，洪武中，为河南都指挥
佥事，坐法降河南卫指挥佥事。建文帝即位，廷臣议
削夺诸藩，更置守臣。乃以昺为北平布政使，而以贵
为都指挥使，并受密命，伺察燕事。至则王称疾久不
出，谋甚秘。昺知必有变，乃部署在城七卫及屯田军”
士列九门防守。燕将张玉、朱能屡请王起兵。建文元
年七月六日，会朝廷遣人逮燕府官校，王伪缚官校
置庭中，将付使者。绐《昺贵》入，至端礼门，为伏兵所执，
昺贵不屈死。张玉等遂率勇士攻九门，克其八，独西
直门不下。都指挥彭《二》跃马呼市中曰：“燕王反，从我
杀贼者赏！”集兵千馀人，将攻端礼门。王遣健士格杀。
二兵散，尽夺九门。初，昺被杀，尸得还葬。靖难后，族昺
家焚杀。其近戚程亨等并出昺尸焚之。福王时，赠昺太子太保、工部尚书，谥“节愍”；贵英山伯，谥“勇愍”；二舒
城伯，谥“武壮。”